पाएं अपने शहर की ताज़ा ख़बरें और फ्री ई-पेपरडाउनलोड करें
इंदौर। इंदौर, अहमदाबाद, पुणे, भोपाल सहित अन्य शहरों में २००७ में शुरू हुए बीआरटीएस में पुणे को पायलट प्रोजेक्ट के रूप में लिया था। जनता की मंशा जाने बिना शुरू किया गया यह प्रोजेक्ट वहां आज भी अधूरा है। कुल पांच किमी में दो बस स्टॉप ही बन सके हैं, जबकि बस लेन भी अधूरी है। भास्कर ने पुणे जाकर इस प्रोजेक्ट की स्थिति देखी तो और भी कई तथ्य सामने आए। कई फ्लायओवर के बाद भी वहां शहरी परिवहन के हालात नहीं सुधरे है। बीआरटीएस को लागू करने में अहमदाबाद के बाद इंदौर में फिलहाल यह प्रोजेक्ट सफल होने की राह में है।
दो दिन पहले पुणे में ही आयोजित एक रीजनल मीडिया वर्कशॉप में भी यह तथ्य सामने आए। सीएमएसआर, आईसीसीटी व अन्य सहयोगी संस्थाओं के साथ शुरू हुई कार्यशाला में सस्टेनेबल अर्बन ट्रांसपोर्ट सिस्टम पर कई तरह के खुलासे हुए। 40 लाख की आबादी वाले पुणे में 25 लाख वाहनों के बीच बीआरटीएस के अलावा कई प्रयोग हुए। कार्यशाला में आए विशेषज्ञों ने भी इंदौर सिटी बस प्रोजेक्ट को सराहा। पुणे में म्युनिसिपल ट्रांसपोर्ट सर्विस 1250 बसें चला रही है, बावजूद एक हजार बसों की और जरूरत है। आयोजक संस्था के कंसल्टेंट नरेंद्र यादव और रोहित सिंह ने कार्यशाला का संचालन किया।
30 प्रतिशत कमजोर फेफड़े भारत में
एयर पॉल्युशन एंड इट्स इम्पैक्ट विषय पर चेस्ट रिसर्च फाउंडेशन के डॉ. संदीप साल्वी ने कहा कि अन्य देशों की तुलना में 30 प्रतिशत कमजोर फेफड़े भारत के लोगों के माने जाते हंै। डॉ. साल्वी के मुताबिक सैटेलाइट से भी वायु प्रदूषण होता है। संस्थान के सर्वे के मुताबिक ऐसे मार्ग जहां से ट्रक और डीजल वाले वाहन गुजरते हैं, वहां अस्थमा का खतरा ढाई गुना ज्यादा होता है। अगरबत्ती-धूपबत्ती से भी फेफड़ों को नुकसान होता है। निजी वाहन, रिक्शा और बाइक की तुलना में बसों में यह खतरा कम होता है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn